Bɛyɛ dapɛn ebien yi ntamu na yɛhyɛɛ ase nyaa ho mpopoe dɛ ɔrennkyɛr na adrabafo asan atoto ahɛntsia akatua bo mu. Wɔkyerɛ mu dɛ ndzɛmba nyinara bo ayɛ dzen wɔ ɔman na aka hɔn so hɔn edwumayɛ ho ndzɛmba. Dɛm ntsi, ahɛntsiafo nhyɛ no nsew na wɔnhwɛ enyim dɛ ofi Dapɛn yeribesi mu yi ne Wukuda, Fankwa 21, 2022 yi dze kɔ no, wɔbɔto ahɛntsia akatua bo mu ɔha mu eduasa (30%).
Fangow a wɔtɔ gu hɔn ahɛn mu no bo a akɔ sor, ahɛn ho ndzɛmba a wɔtɔ hyehyɛ dza no ho atɔ kyema no ananmu no bo a akɔ sor na ɔman no ne sikasɛm ho nhyehyɛɛ a aban no nnhwɛ nntoto no yie nyinara ka ho ma ndzɛmba mu ayɛ dzen ama hɔn ma wonnya dwɛɛtɛɛ nnhwɛ hɔnho na hɔn ebusuafo.
“Enyinam kandzea ne kaw akɔ sor, nsu ne kaw akɔ sor, fangow no bo akɔ so, edziban no bo akɔ sor ma edzidzi ho ayɛ dzen, na rɔba mu nsu mpo no bo akɔ sor a, dza yebotum ayɛ ara nye dɛ hɛn so yɛbɔtoto ahɛntsia akatua no bo no mu.”
GPRTU, ankorankor ahɛn wuranom na adrabafo kuw, na wɔdze iyi abɔto gua ndɛ Wukuda, Fankwa 14, 2022 yi.
